Nu kan nyuddannede jægere lære, hvordan de kommer fra skolebænken og ud i naturen, på Hadsund Jagtcenter. 

At jagttegnet er i hus, er ikke det samme som, at man er færdigudlært som jæger. Det mener Danmarks Jægerforbund, der nu vil gøre nyuddannede jægere endnu mere klar til at komme ud i naturen. Det skal ske på Hadsund Jagtcenter, hvor man forventer, at 250 nyuddannede jægere vil møde op til en træningssession denne søndag. - Det sket alt for tit, at vi bliver kontaktet af nye jægere, der med panik i stemmen fortæller, at de nu står med et dødt dyr, de ikke rigtig ved, hvad de skal stille op med. Det første nedlagte stykke vildt skal helst give den nye jæger en succesoplevelse. Derfor er det vores største udfordring at få dem til at udføre det, vi kalder "efterskudsarbejdet", hurtigt, effektivt og professionelt, siger nyjæger- og medlemsskoordinator i Jægerforbundets Nordjyllandskreds Preben Egebo.